Vrou by Bfn-winkelsentrum ontvoer, beroofArgieffoto: https://pixabay.com Die Bloemfonteinse polisie is steeds op die spoor van ŉ verdagte wat ŉ vrou in die parkeerterrein van ŉ plaaslike winkelsentrum ontvoer en later beroof het. Kapt. Chaka Marope, woordvoerder van die polisie, het gesê die 46-jarige vrou is omstreeks 11:00 Maandag by die skouterrein in Curielaan deur die verdagte genader terwyl sy in haar motor gesit het. Die man het ŉ vuurwapen op haar gerig en haar beveel om R5 000 aan hom te oorhandig. “Die verdagte het haar gedwing om na die Kenilworth-sentrum in Mangaung te ry terwyl hy heelpad sy vuurwapen op haar gerig het,” het Marope gesê. “ŉ Paar kilometer van hul bestemming af, het die rower haar gedwing om langs die pad stil te hou. Hy het haar hande met ŉ plastiektou vasgebind en haar beveel om agter in die motor in te klim.” Volgens Marope het die rower se makkers hulle by die Kenilworth-sentrum ontmoet en hulle het die vrou se bankkaart gebruik om geld uit haar rekening te trek. Daarna het hulle op die vlug geslaan en die vrou alleen in haar motor agtergelaat. Sy kon daarin slaag om haar hande los te wikkel en die polisie is ontbied. Marope het gesê ŉ saak van ontvoering en roof word ondersoek. Niemand is nog in hegtenis geneem nie. Enigiemand met inligting wat tot die inhegtenisneming van die verdagtes kan lei, word gevra om die Parkweg-polisiestasie by 051 507 6000 te bel.